Euroopan parlamentin ja neuvoston asetuksen (EU) N:o 1308/2013 94 artiklan 1 kohdan d alakohdassa tarkoitetun yhtenäisen asiakirjan sekä tuote-eritelmän julkaisutietojen julkaiseminen erään viinialan nimityksen osalta

(2023/C 43/03)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1308/2013 (1) 98 artiklassa tarkoitetulla tavalla kahden kuukauden kuluessa tästä julkaisemisesta.

YHTENÄINEN ASIAKIRJA

”Canelli”

PDO-IT-02810

Hakemuksen jättöpäivä: 9.11.2021

1. Rekisteröitävä nimi

Canelli

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viini(e)n kuvaus

Canelli

Väri: vaihtelee vaalean oljenvärisestä voimakkaan keltaiseen väriin, jossa vihertävästä kirkkaan kullankeltaiseen vaihtelevia sävyjä.

Aromi: Muscat-rypäleille tunnusomaisia aromeja, tuoksuva seuraavin vivahtein: kukkaisuus: luonnonvaraiset kukat ja akasia; hedelmäisyys: aprikoosi, persikka, Reinette-omena; sitrushedelmien ja hunajan vivahteita, toisinaan tuoreen ruohon aromeja.

Maku: makea, raikas ja melko hapokas; hienostunut jälkimaku, jossa on Muscat-rypäleiden aromeja; voi olla eloisa.

Kokonaisalkoholipitoisuus tilavuusprosentteina vähintään: 12,00 %; todellinen alkoholipitoisuus 4,5–6,50 %.

Vähimmäishappopitoisuus: 4,5 g/l.

Sokeriton uutos vähintään: 16,0 g/l.

Kulutukseen luovutettaessa suojatulla alkuperänimityksellä (SAN) varustettu Canelli-viini vapauttaa säiliön avaamisen yhteydessä yksinomaan käymisestä peräisin olevaa hiilidioksidia; muodostaa enintään 2,5 baarin ylipaineen, kun sitä säilytetään suljetussa säiliössä 20 celsiusasteen lämpötilassa.

Jos taulukkoon ei ole merkitty arvoa, viinit ovat kansallisessa ja EU:n lainsäädännössä asetettujen raja-arvojen mukaisia.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (milligrammaa/litra)

Canelli-nimitys, jonka yhteyteen on liitetty ilmaisu ”Riserva”

Väri: vaihtelee oljenvärisestä voimakkaan kullankeltaiseen kypsytyksen ja vanhentamisen jälkeen.

Aromi: monitahoinen, Muscat-rypälelajikkeelle tyypillinen aromi seuraavin vivahtein: persikka; sitrushedelmät; aromaattisten yrttien, kuten salvian, sitruunamelissan ja timjamin, vivahteita, joiden voimakkuus vaihtelee.

Pullokypsytyksessä viiniin voi kehittyä kandeerattujen hedelmien, petrolin ja makeiden mausteiden, kuten sahramin, vivahteita.

Maku: makea, tyypillinen aromaattinen jälkimaku, maukas; hapokkuutta, joka on tasapainossa makeuden kanssa; voi olla eloisa.

Kokonaisalkoholipitoisuus tilavuusprosentteina vähintään: 12,00 %; todellinen alkoholipitoisuus 4,50–6,50 %.

Vähimmäishappopitoisuus: 4,5 g/l.

Sokeriton uutos vähintään: 16,0 g/l.

Kulutukseen luovutettaessa SAN-viini ”Canelli” vapauttaa säiliön avaamisen yhteydessä yksinomaan käymisestä peräisin olevaa hiilidioksidia; muodostaa enintään 2,5 baarin ylipaineen, kun sitä säilytetään suljetussa säiliössä 20 celsiusasteen lämpötilassa.

Jos taulukkoon ei ole merkitty arvoa, viinit ovat kansallisessa ja EU:n lainsäädännössä asetettujen raja-arvojen mukaisia.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (milligrammaa/litra)

5. Viininvalmistusmenetelmät

a. Olennaiset viininvalmistusmenetelmät –

b. Enimmäistuotokset Canelli-nimitys, myös silloin, kun sen yhteyteen on liitetty ilmaisu ”Riserva” 9 500 kilogrammaa rypäleitä hehtaaria kohti Canelli-nimitys, jonka yhteydessä mainitaan viinitarha [”vigna”], ja Canelli-nimitys, jonka yhteydessä mainitaan sekä viinitarha että ilmaisu ”riserva” 8 500 kilogrammaa rypäleitä hehtaaria kohti

6. Rajattu maantieteellinen alue

SAN-viinien ”Canelli” valmistukseen soveltuvien rypäleiden tuotantoalue kattaa alla lueteltujen kuntien alueen.

Astin provinssi: seuraavien kuntien alue kokonaisuudessaan: Calamandrana, Calosso, Canelli, Cassinasco, Coazzolo; seuraavien kuntien alue osittain: Bubbio, Castagnole Lanze, Costigliole d’Asti, Loazzolo, Moasca ja San Marzano Oliveto.

Viimeksi mainittujen kuntien osalta alue on rajattu seuraavasti:

Bubbio ja Loazzolo: Bormidajoen vasemmalla rannalla oleva alue;

Castagnole Lanze: Tinellavirran oikealla rannalla sijaitseva alue;

Costigliole d’Asti: Tinellavirran oikealla rannalla sijaitseva alue Boglietton kylään asti ja sieltä SP [maantie] 23A:n risteykseen asti sekä Burion ja Bionzon kylien alue, joka rajautuu SP 23A:n, SP 23:n ja SP 59:n risteykseen;

Moasca: pieni alue kunnan eteläosassa Calosson, Canellin ja San Marzano Oliveton rajalla. Raja jatkuu länsi-itäsuuntaisesti ja kulkee SP 41/A:ta pitkin Regione Cascinelle asti. Raja etenee Regione Cascinelta Regione Radicen kautta Regione Annunziatalle (SP 6), josta se jatkaa Moascaan SP 109:ää ja SP 41/A:ta pitkin. Moascan kylässä raja siirtyy Regione Chierinalle ja jatkuu laaksoa pitkin Regione San Colombanon risteykseen;

San Marzano Oliveto: maantieteelliseen alueeseen ei kuulu kunnan pohjoisosassa sijaitseva alue, joka rajautuu Castelnuovo Calceaan ja Nizza Monferratoon. Raja etenee länsi-itäsuunnassa ja jatkuu Moascasta etelään Regione San Colombanon risteyksestä kohti Chierinaa aina SP 50:lle saakka. SP 50:n risteyksestä raja kulkee itään kohti San Marzano Olivetoa ja jatkaa SP 50:tä pitkin, kunnes kääntyy Regione Italianalle. Tämän jälkeen raja jatkaa San Antonion kirkolle asti. San Antonion kirkolta raja laskeutuu kaakkoon kohti SP 50:tä. Raja etenee SP 50:tä pitkin koilliseen Regione Cortella olevalle Nostra Signora Annunziatan kirkolle saakka. Raja jatkaa Nostra Signora Annunziatan kirkolta itään kohti Calamandranaa ja kääntyy Strada Piazzarolle [tie], jolla se jatkaa Calamandranan kunnan rajalle asti.

Cuneon maakunta: Castiglione Tinellan ja S. Stefano Belbon kuntien alue kokonaisuudessaan sekä Cossano Belbon, Neiven, Neviglien ja Mangon kuntien alueet osittain.

Viimeksi mainittujen kuntien osalta alue on rajattu seuraavasti:

Cossano Belbo: Belbojoen vasemmalla rannalla oleva alue;

Neive: Tinellavirran oikealla rannalla oleva alue;

Neviglie: Tinellavirran oikealla puolella oleva alue;

Mango: SP 270:n pohjoispuolella oleva alue SP 265:n risteykseen asti, josta alueraja jatkaa SP 265:tä aina SP 200:n risteykseen ja sen jälkeen SP 200:ta pohjoiseen Neviglien kuntarajalle saakka.

7. Pääasiallinen rypälelajike / pääasialliset rypälelajikkeet

Moscato Bianco B – Moscato

8. Yhteyden/yhteyksien kuvaus

8.1. Maantieteellisen alueen tiedot

SAN-viinien ”Canelli” tuotantoalueeseen kuuluu 17 kuntaa Astin ja Cuneon maakunnissa. Alueella on pitkät kulttuurihistorialliset perinteet Moscato Bianco -rypälelajikkeen kasvattamisessa ja Moscato-viinin tuotannossa.

– Tuotantoalueen maaperäominaisuudet

SAN-viinien ”Canelli” tuotantoalue levittäytyy Astin ja Cuneon maakunnissa kulkevan kukkulajonon alueelle. Alue sijaitsee Tanarojoen ja Bormidajoen välissä olevassa Belbovirran laaksossa, 165–500 metrin korkeudessa. Alueeseen kuuluvat kukkulat kulkevat Langhen ja Monferraton välisellä rajalla, ja niiden maaperä on kivetöntä ja muodostunut meren pohjakerrostumista. Maaperässä on hiekkapitoista merkeliä, merkeliä ja savea sekä kalkkikivikerrostumia, joissa on vähän orgaanista ainesta ja jotka Piemonten alueella ovat peräisin kenotsooiselta kaudelta.

Alue voidaan jakaa kahteen maaperävyöhykkeeseen korkeuden ja maaperän alkuperän mukaan, kuten Piemonten alueen maaperäkartasta käy ilmi:

— Toinen vyöhyke sijaitsee Neiven, Coazzolon, Castiglione Tinellan, Calosson, Costigliole d’Astin, Moascan, San Marzano Oliveton ja Calamandranan kuntien alueella 150–400 metrin korkeudessa. Alueella on loivia rinteitä, jotka ovat muodostuneet merkelipitoisesta savimaasta.

— Neviglien, Mangon, Cossanon, Camon, Santo Stefano Belbon, Loazzolon, Cassinascon ja Canellin kuntien alueella sijaitseva vyöhyke taas levittäytyy 180–600 metrin korkeuteen merenpinnasta. Tällä alueella rinteet ovat erityisen jyrkkiä ja muodostuneet hiekkapitoisen merkelin kerrostumista.

– Tuotantoalueen ilmasto-olosuhteet

Alueella on Pojoen laaksolle tyypillinen ilmasto (lauhkea mannerilmasto), johon kuuluvat erittäin kuumat kesät ja kylmät, lumiset talvet. Sateet ajoittuvat pääosin kevääseen ja syksyyn. Sademäärät ovat vähäiset ja jäävät koko maan keskiarvon alapuolella. Alueella viljellään pääasiassa viiniä. Laajimmin viljelty rypälelajike on Moscato Bianco. Tuotantoalueella aktiivisten lämpötilojen summa on tyypillisesti yli 10 °C (lämpösumma 10), joka vastaa astepäivälukua 2 200. Vuotuinen sademäärä on 900 mm, ja se jakaantuu 120 päivälle vuodessa. Näiden ominaisuuksien vuoksi Pojoen laakson ilmastoa luonnehditaan lauhkeaksi. Maisema on kumpuilevaa. Kukkuloiden huiput nousevat 300–500 metrin korkeuteen merenpinnasta. Sijainnista johtuen ilma kiertää alueella tehokkaasti ja ylimääräinen vesi valuu pois. Suhteellinen ilmankosteus on pienempi kuin alhaisemmissa korkeuksissa. Pinnanmuodon ja ilmaston yhteisvaikutuksesta Moscato Bianco -rypäleet kypsyvät haluttuun kypsyysasteeseen.

8.2. Tuotteen laatu tai ominaisuudet, jotka johtuvat pääosin tai yksinomaan maantieteellisestä ympäristöstä.

SAN-viinien ”Canelli” tuotantoalueella maaperä ja ilmasto-olosuhteet vaikuttavat paitsi viiniköynnösten kasvuun, erityisesti kukinnan ja korjuun aikaan, mutta myös tautien, erityisesti tupakanhärmäsienen, kehittymiseen.

Alueella esiintyvä huomattava vuorokautinen lämpötilavaihtelu on oleellisen tärkeä tekijä Moscato Biancon fysiologisiin ominaisuuksiin kuuluvan aromaattisen monitahoisuuden kehittymiseksi. Tämä rypälelajike viihtyy Canellia ympäröivien kukkuloiden mikroilmastossa. Torinon yliopisto ja Piemonten alue ovat tehneet tutkimuksia aiheesta ”Moscato-tuotteiden ominaispiirteet, kehittäminen ja monipuolistaminen tuotantoalueellaan”. Näissä tutkimuksissa tarkastellaan sitä, miten korkeus ja suunta aurinkoon nähden vaikuttavat sokerien, happopitoisuuden, erityisesti omenahapon, ja aromaattisten aineiden (vapaan linalolin) kehittymiseen.

Kenotsooiselta kaudelta peräisin oleva maaperä on merisedimenttiä, joka sisältää kerrostunutta harmaata kalkkipitoista merkeliä. Maa on kovaa eikä maaperässä ole viljanviljelyyn tarvittavia ravinteita. Maaperän ominaisuudet hillitsevät viiniköynnösten kasvua ja varmistavat, että viinirypäleisiin kehittyy Moscato Biancolle ominaisia monimuotoisia aromaattisia yhdisteitä (terpeenejä) ennen sadonkorjuuta. Jos viiniköynnökset kasvaisivat savimaassa, rypäleiden aromaattinen luonne jäisi heikommaksi.

Edellä kuvattujen ominaisuuksien ansiosta luokkaan 1 (viini) kuuluviin SAN-viineihin ”Canelli” kehittyy alla kuvatut ominaisuudet.

— Väri: vaalean oljenkeltainen väri, jossa on toisinaan vihertäviä sävyjä; kypsyttämisen ja vanhentamisen seurauksena viiniin kehittyy voimakkaan kullankeltaisia sävyjä;

— Aromi: Moscato-rypäleiden aromeissa on niille ominaisia kukkaisia vivahteita, jotka voivat vaihdella luonnonvaraisista kukista ja akaasiasta hedelmäisiin aromeihin, kuten aprikoosiin, persikkaan ja Reinette-omenaan sitrushedelmien, hunajan ja toisinaan tuoreen ruohon vivahtein;

— Riserva-tyyppisessä viinissä voi olla myös hedelmäisiä persikoiden ja sitrushedelmien vivahteita; vahvuudeltaan vaihtelevia yrttien aromeja, kuten salvia, sitruunamelissa ja timjami; kypsytettäessä viiniin voi kehittyä kandeerattujen hedelmien, bensiinin ja makeiden mausteiden, kuten sahramin, vivahteita.

— Maku: makea, Moscato-rypäleelle ominainen aromaattinen jälkimaku, maukas; happamuutta, joka on makeuden kanssa tasapainossa; voi olla eloisa;

— kokonaisalkoholipitoisuus on vähintään 12,00 tilavuusprosenttia, ja todellinen alkoholipitoisuus 4,50–6,50 tilavuusprosenttia;

— hyvä kokonaishappopitoisuus (vähintään 4,5 g/l), joka auttaa tasapainottamaan sokeripitoisuutta;

— Sokeriton uutos vähintään: 16,0 g/l

Kulutukseen luovutettaessa SAN-viini ”Canelli” vapauttaa säiliön avaamisen yhteydessä hiilidioksidia, joka on peräisin yksinomaan käymisestä; muodostaa enintään 2,5 baarin ylipaineen, kun sitä säilytetään suljetussa säiliössä 20 celsiusasteen lämpötilassa.

8.3. Ihmisen toimintaan liittyvät tekijät

Ihmisen toimintaan liittyvillä tekijöillä on oleellinen merkitys Canelli-viinin (SAN) maantieteellisessä ympäristössä. Tuottajasukupolvet ovat 1800-luvun lopusta lähtien kehittäneet Moscato Bianco -viinirypäleiden jalostamisessa käytettyjä viininvalmistustekniikoita.

SAN-suojattujen Canelli-viinien tuotantoalueella Moscato Bianco -viiniköynnöslajikkeen kasvatuksessa käytetään yleensä Guyot-leikkausta. Guyot on sekamuotoinen leikkausmenetelmä, jossa köynnökseen jätetään kahdeksasta kymmeneen silmua satoversoon ja yksi kannusverso. Tämä leikkausmenetelmä on valittu, jotta alueen köyhässä maaperässä kasvavien viiniköynnösten rypäleet olisivat mahdollisimman korkealaatuisia. Satoverson pituuden säätely on pääasiallinen keino, jonka avulla rypäleiden tuotantoa ja näin ollen myös niiden laatua voidaan hallita. Versot sidotaan vertikaalisesti, mikä on ainoa käytetty kasvatustapa. Tukilankojen välinen etäisyys on 1,8 metristä (alueet, joilla viiniköynnöksiä käsitellään käsin) 2,5 metriin (koneellistetut alueet). Yksittäiset viiniköynnökset ovat enintään yhden metrin etäisyydellä toisistaan. Viiniköynnösten sidontaa harjoitetaan vaihtelevissa maastoissa, eikä koneistaminen ole useinkaan mahdollista. Viiniköynnösten hoito vaatiikin huomattavan määrän manuaalista työtä.

SAN-suojatun Canelli-viinin tuotantoalueella olevan asiantuntemuksen ansiosta tosiasiallista alkoholipitoisuutta voidaan valvoa tehokkaasti menetelmällä, jossa käyminen keskeytetään alentamalla lämpötilaa ja käyttämällä fysikaalisia tekniikoita. Käytännön kolme tärkeintä seurausta ovat:

— lopputuotteeseen jää haluttu määrä sokeria

— tuotteeseen kehittyy hieman ylipainetta, mikä tuo viiniin eloisuutta ja hienojakoisen vaahdon

— viinissä säilyvät Moscato Bianco -rypäleelle ominaiset voimakkaat aromit, jotka kehittyvät tuotteeseen Canelli-viinin tuotantoalueen maalajirakenteen ansiosta.

Nykyisen käsityksen mukaan on selvää, että perinteiset maatalous- ja viininvalmistusmenetelmät olivat kaikkein tehokkaimpia Canelli-viinin tuotantoalueella kasvatetun Moscato Bianco -lajikkeen aromaattisten ainesosien kehittymisen kannalta.

Canelli-viinin tuotantoalueelta peräisin olevien viinien erityispiirteet ja laatu on osoitettu makutesteissä jo useina vuosina. Viineille ominaiset maut tulevat aina esiin, kypsymisvuosista riippumatta, yhdessä satovuoden ominaispiirteiden kanssa. Viinien piirteisiin kuuluvat etenkin täydellisen tasapainoinen vuorovaikutus happamuuden ja makeuden välillä, vahva rakenne sekä voimakas maku, joka pysyy yllä pitkään.

Aistinvaraiset analyysit ovat osoittaneet, että tuotteen merkittävin ominaisuus on makujen ja aromien pitkäkestoisuus, joka myös erottaa viinin markkinoilla olevista vakiotuotteista. Tämä on tärkeä ja tunnustettu ominaisuus, ja se otetaan huomioon etenkin ”Riserva”-luokituksen perusteissa.

9. Olennaiset lisäedellytykset

Rajatulla maantieteellisellä alueella tapahtuvaa tuotantoa koskeva poikkeus

Oikeudellinen kehys:

EU:n lainsäädäntö

Lisäedellytyksen tyyppi:

Rajatulla maantieteellisellä alueella tapahtuvaa tuotantoa koskeva poikkeus

Edellytyksen kuvaus:

Suojatulla alkuperänimityksellä suojatut Canelli-viinit on viiniytettävä ja vanhennettava rajatulla maantieteellisellä tuotantoalueella. Edellä mainittu toiminta sallitaan kuitenkin EU:n ja kansallisen lainsäädännön säännösten mukaisesti alueella, joka sijaitsee kyseisen rajatun maantieteellisen alueen välittömässä läheisyydessä tai alueella, joka sijaitsee samassa hallinnollisessa yksikössä tai viereisessä hallinnollisessa yksikössä seuraavasti:

— missä tahansa tuotantoon osallistuvien kuntien hallinnollisella alueella, vaikka kyseinen alue kuuluisi vain osittain tuotantoalueeseen;

— missä tahansa Alessandrian, Astin ja Cuneon maakuntien alueella sekä Chierin kuntaan kuuluvassa Pessionen kylässä Torinossa.

Pakkaaminen rajatulla maantieteellisellä alueella

Oikeudellinen kehys:

EU:n lainsäädäntö

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

EU:n lainsäädännön mukaisesti pullotuksen on tapahduttava alueella, jolla viini on valmistettu ja kypsytetty. Käytännön tarkoituksena on mahdollistaa SAN-viinien erityispiirteiden ja laadun tarkempi valvonta viinien maineen säilyttämiseksi. Valvonta on nimitystä suojaava toimenpide, joka hyödyttää kaikkia asianomaisia toimijoita. On selvää, että Canelli-viinin laatu voi vaarantua, kun sitä kuljetetaan ja pullotetaan viljelyalueen ulkopuolella, koska kuljetuksen aikana viini altistuu hapetus-pelkistysreaktioille, äkillisille lämpötilanmuutoksille ja mikrobiologiselle saastumiselle. Nämä puolestaan voivat vaikuttaa negatiivisesti viinin fysikaalisiin ja kemiallisiin ominaisuuksiin, esimerkiksi kokonaishappopitoisuuteen tai sokerittomaan uutteeseen, sekä sen aistinvaraisiin ominaisuuksiin, kuten väriin, aromiin ja makuun. Erityisesti SAN-viinien valmistuksessa käytetyille Moscato-rypäleille tyypillinen herkkä aromaattisuus voi tällöin vaarantua. Mitä kauemmas viiniä kuljetetaan, sitä suuremmat ovat riskit. Kun viinit pullotetaan alkuperäalueella, viinejä kuljetetaan vain lyhyitä matkoja, tai ei lainkaan, mikä auttaa ylläpitämään tuotteen ominaisuuksia ja laatua. Pullotus vaatii myös viinien erityisominaisuuksia koskevaa kokemusperäistä ja laajaa teknistä ja tieteellistä tietämystä, jonka SAN-viinin ”Canelli” tuottajat ovat hankkineet useiden vuosien aikana. Alkuperäalueella tapahtuva pullotus voidaankin toteuttaa parhailla teknisillä ratkaisuilla, jotka on kehitetty eritelmään sisältyvien viinien kaikkien fyysisten, kemiallisten ja aistinvaraisten ominaisuuksien säilyttämiseksi. Tuotantoalueen ulkopuolisissa pullotustiloissa voi olla samat tekniset pakkausolosuhteet. Edellä mainitut optimaaliset olosuhteet voidaan kuitenkin varmistaa tehokkaimmin silloin, kun pullotus tapahtuu tuotantoalueella sijaitsevissa tiloissa. Näiden tilojen toimijoilla on sekä syvällistä ymmärrystä viinin erityisominaisuuksista että suora intressi nimityksen laadun, imagon ja maineen säilyttämiseksi. Asiaa koskevan EU:n lainsäädännön mukaisesti tuotantoalueella tapahtuvan pullotuksen tarkoituksena on antaa toimivaltaiselle elimelle mahdollisuus valvoa tuotantoa mahdollisimman tuloksellisesti, tehokkaasti ja taloudellisesti. Tuotantoalueen ulkopuolella näiden edellytysten täyttymistä ei voida varmistaa yhtä hyvin. Valvontaelin, joka tarkastaa vuosittain, että eritelmän säännöksiä on noudatettu, pystyy tarkastussuunnitelmansa mukaisesti tarkastamaan kaikki tuotantoalueella toimivat yritykset nopeasti silloin, kun Canelli-viini pullotetaan. Tavoitteena on varmistaa järjestelmällisesti, että vain ne Canelli-viinierät pullotetaan, jotka ovat läpäisseet todistetusti valvontaelimen suorittamat fysikaaliset, kemialliset ja aistinvaraiset testit. Tarkastusten tarkoituksena on antaa kuluttajille vahvat takeet siitä, että viini on aitoa Canelli-viiniä. Kun viini pullotetaan tuotantoalueella, tarkastukset voidaan toteuttaa tehokkaasti ja niistä myös koituu tuottajille vähemmän kustannuksia.

Merkintöjä koskevat lisämääräykset

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

— Nimityksen ”Canelli” jälkeen merkitään välittömästi perinteinen ilmaisu ”denominazione di origine controllata e garantita” tai sen lyhenne DOCG tai vastaava EU:n ilmaisu ”Protected designation of origin” (Suojattu alkuperänimitys). Seuraavaksi merkitään, tarvittaessa, rypälelajikkeen nimi ”Moscato” ja ilmaisu ”Riserva”

— Vapaaehtoinen merkintä ”Moscato” merkitään kirjaimin, joiden koko on enintään kaksi kolmasosaa nimityksen ”Canelli” kirjainkoosta.

— Jos käytetään ilmaisua ”Riserva”, se on merkittävä kirjaimin, jotka eivät ole suurempia kuin nimityksessä ”Canelli” käytetyt kirjaimet.

— Ilmaisu ”vigna”, jota seuraa viinitilan nimi, on merkittävä kirjaimin, joiden koko on enintään puolet nimityksen kirjaimista.

— Värin mainitseminen ei ole sallittua.

— Vuosikerran ilmoittaminen on pakollista.

— SAN-viinit pakataan ja saatetaan markkinoille kansallisissa ja EU:n säännöissä vahvistettujen tyylien mukaisissa lasipulloissa. Voimassa olevan lainsäädännön mukaisesti pullojen tilavuus voi olla 0,375–6 litraa, kahden litran tilavuutta lukuun ottamatta.

— SAN-viinien sulkimissa voidaan käyttää materiaaleja koskevissa säännöissä vahvistettuja suljinmuotoja, kruunukorkkia lukuun ottamatta.

Linkki tuote-eritelmään

https://www.politicheagricole.it/flex/cm/pages/ServeBLOB.php/L/IT/IDPagina/17484

(1) EUVL L 347, 20.12.2013, s. 671.